text: Tønder: Flere statslige arbejdspladser, tak
  02 marts 2012 kl. 08.46
  Tønders borgmester Laurids Rudebeck mødes i dag med fødevareminister Mette Gjerskov. Han vil have etableret nye statslige arbejdspladser i Tønder Kommune.
  Anledningen er, at Mette Gjerskov vil nedlægge de syv regionale jordbrugskommissioner og samle al administration af landbrugsloven i København. 
  Det synes Laurids Rudebeck er en rigtig dårlig idé.
  Han foreslår derfor Mette Gjerskov, at administrationen skal samles i Tønder, hvor Fødevarestyrelsen i forvejen har en afdeling i den tidligere kaserne.
  Med andre ord: Både ekspertisen og de fysiske ramme er til stede i Tønder, siger Laurids Rudebeck. 
  Borgmestrene i Sønderborg, Aabenraa, Haderslev, Esbjerg, Fanø, Varde og Vejen støtter Rudebeck.
  